|  |
| --- |
| PATVIRTINTA  Ignalinos r. Didžiasalio „Ryto“ gimnazijos direktoriaus  2023 m. sausio d. įsakymu Nr. |

IGNALINOS R. DIDŽIASALIO „RYTO“ GIMNAZIJOS MOKINIŲ MOKYMOSI PASIEKIMŲ IR PAŽANGOS VERTINIMO TVARKOS APRAŠAS

I SKYRIUS  
BENDROSIOS NUOSTATOS

1. Ignalinos r. Didžiasalio „Ryto“ gimnazijos (toliau – gimnazija) mokinių mokymosi pasiekimų ir pažangos vertinimo tvarkos aprašas (toliau – Aprašas) reglamentuoja mokinių kiekvieno mokomojo dalyko mokymosi pasiekimų vertinimą, vertinimo proceso dalyvius ir jų vaidmenis.
2. Aprašas parengtas vadovaujantis Pradinio, pagrindinio ir vidurinio ugdymo tvarkos aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr.V-1309 (suvestinė redakcija nuo 2016-09-01), Nuosekliojo mokymosi pagal bendrojo lavinimo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 (suvestinė redakcija nuo 2023-01-01).
3. Apraše vartojamos šios sąvokos ir sutrumpinimai:
   1. **VGK** – Vaiko gerovės komisija
   2. **mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas bei grįžtamasis ryšys, informacijos apie mokymosi procesus, rezultatus rinkimas, kaupimas, interpretavimas ir naudojimas mokymo bei mokymosi kokybei užtikrinti;
   3. **įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą;
   4. **įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius;
   5. **formuojamasis vertinimas** – ugdymo(si) procese teikiamas abipusis atsakas, grįžtamasis ryšys, padedantis mokiniui gerinti mokymą(si), nukreipiantis, ką reikia išmokti, leidžiantis mokytojui pritaikyti mokymą, siekiant kuo geresnių rezultatų;
   6. **diagnostinis vertinimas** – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti;
   7. **apibendrinamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą;
   8. **kaupiamasis vertinimas** – informacijos apie mokinio mokymosi pažangą ir pasiekimus kaupimas.
4. Vertinimo tipai (klasifikuojami pagal vertinimo paskirtį):
   1. **diagnostinis vertinimas** – vertinimas, kuriuo naudojamasi siekiant išsiaiškinti mokinio pasiekimus ir padarytą pažangą, baigus temą ar kurso dalį, kad būtų galima numatyti tolesnio mokymosi galimybes, suteikti pagalbą, įveikiant sunkumus;
   2. **formuojamasis vertinimas** – nuolatinis vertinimas ugdymo proceso metu, kuriuo siekiama operatyviai suteikti detalią informaciją apie tolesnio mokinio mokymosi bei tobulėjimo galimybes, numatant mokymosi perspektyvą, pastiprinant daromą pažangą. Formuojamasis vertinimas skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti;
   3. **apibendrinamasis vertinimas** – vertinimas, naudojamas baigus programą, kursą, modulį. Jo rezultatai formaliai patvirtina mokinio pasiekimus ugdymo programos pabaigoje;
   4. **norminis vertinimas** – vertinimas, kuris sudaro galimybes palyginti mokinių pasiekimus, taikomas per egzaminus;
   5. **kriterinis vertinimas** – vertinimas, kurio pagrindas – tam tikri kriterijai (pvz., standartai), su kuriais lyginami mokinio pasiekimai.
5. Vertinimo būdai (klasifikuojama pagal vertinimo bei įvertinimo pobūdį):
   1. **formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliai kriterijais, įvertinimas fiksuojamas;
   2. **neformalusis vertinimas** – vertinimas, kuris vyksta nuolat: stebint, susidarant nuomonę, kalbantis, diskutuojant. Įvertinimas fiksuojamas mokytojo pasirinkta forma (ženklais, simboliais, individualiomis pastabomis ir kt.);
   3. **kaupiamasis vertinimas** – tai informacijos apie mokinio mokymosi pasiekimus ir pažangą kaupimas.

II SKYRIUS  
TIKSLAI IR UŽDAVINIAI

1. Vertinimo tikslai:
   1. padėti mokiniui mokytis ir bręsti kaip asmenybei;
   2. pateikti informaciją apie mokinio mokymosi patirtį, pasiekimus ir pažangą;
   3. nustatyti mokytojo ir gimnazijos darbo sėkmę, priimti pagrįstus sprendimus.
2. Vertinimo uždaviniai:
   1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygį, kelti mokymosi tikslus;
   2. vertinti individualią mokinio pažangą – mokinio dabartinius pasiekimus lyginti su ankstesniais; vengti mokinių pasiekimų lyginimo tarpusavyje;
   3. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;
   4. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir gimnazijos;
   5. nustatyti gimnazijos darbo kokybę, planuoti ugdymo turinį ir procesą, suteikti mokiniams pedagoginę pagalbą.
3. Vertinimo principai:
   1. tikslingumas – vertinimo metodai atitinka mokymosi turinį;
   2. atvirumas ir skaidrumas – su mokiniais tariamasi dėl (į)vertinimo formų, laiko, aiškūs vertinimo kriterijai;
   3. objektyvumas – siekiama kuo didesnio vertinimo patikimumo, remiamasi standartais;
   4. informatyvumas – vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas ištaisyti;
   5. aiškumas – vertinimas grindžiamas aiškiais, mokiniams suprantamais kriterijais.

III SKYRIUS   
VERTINIMO PLANAVIMAS

1. Planuodamas ugdymo procesą, mokytojas konkrečios temos ir (arba) pamokos plane numato ir vertinimą, siedamas jį su mokymosi uždaviniais, atsižvelgdamas į mokinių mokymosi patirtį ir galias.
2. Vertinimo metodus ir formas mokytojai aptaria su mokiniais per pirmąją rugsėjo mėnesio. savaitę; klasių vadovai supažindina tėvus (globėjus, rūpintojus) iki rugsėjo mėnesio pabaigos.
3. Mokiniams, kurie mokosi pagal pritaikytas ar individualizuotas programas, temos ir (arba) pamokos plane numatomas individualus vertinimas.
4. Dalykų mokytojai, planuodami projektus, STEAM, integruotas ir su kultūriniu ugdymu susijusias pamokas numato vertinimo būdus ir kriterijus.
5. Atsižvelgiant į mokinių mokymosi pasiekimus, vertinimo užduotys ir atsiskaitymo laikas gali būti koreguojami.

IV SKYRIUS  
VERTINIMAS UGDYMO PROCESE

1. Mokinių, besimokančių pagal pradinio, pagrindinio ir vidurinio ugdymo programą, mokymosi pasiekimų ir pažangos vertinimas grindžiamas Bendrosiomis programomis, yra sistemingas; taikomas formalusis, neformalusis, diagnostinis, apibendrinamasis ir formuojamasis vertinimas.
2. Dalykų mokytojai per pirmąją dalyko pamoką aptaria su mokiniais vertinimo kriterijus, metodus ir formas. Pasiekimų ir pažangos vertinimo aptarimą fiksuoja el. dienyno skiltyje, susijusioje su pamokos tema.
3. Gimnazijos direktoriaus įsakymu mokinys gali būti atleidžiamas nuo menų ar sporto dalykų pamokų, jei mokosi neformaliojo vaikų švietimo ir formalųjį švietimą papildančio ugdymo mokyklose pagal atitinkamas formalųjį švietimą papildančio ugdymo programas:
   1. mokiniai atleidžiami nuo atitinkamų dalykų pamokų gavus tėvų prašymą ir pažymą apie šių mokyklų lankymą;
   2. mokinys, atleistas nuo atitinkamų menų ar sporto dalykų pamokų, privalo atsiskaityti už programų skirtumus pagal mokytojo sudarytą ir gimnazijos direktoriaus patvirtintą atsiskaitymo darbų grafiką.
4. 1-ųjų, 5-ųjų klasių mokiniams rugsėjo mėnuo yra adaptacinis laikotarpis, kurio metu mokinių pasiekimai ir pažanga nevertinami.
5. Mokiniams, kurie atvyksta mokytis per mokslo metus, nustatomas 2 savaičių adaptacinis laikotarpis (pagal poreikį gali būti skirtas ilgesnis), kurio metu mokinių pasiekimai ir pažanga nevertinami nepatenkinamais pažymiais.
6. Mokinys, grįžęs iš sanatorijos (ligoninės), gimnazijos administracijai pateikia tos įstaigos išduotą dokumentą apie mokymosi pasiekimus:
   1. klasės vadovas įvertinimus, gautus sanatorijoje (ligoninėje), vadovaudamasis pateiktais dokumentais perkelia į dienyną. Mokytojai pusmečio įvertinimą veda iš sanatorijoje (ligoninėje) ir gimnazijoje gautų įvertinimų;
   2. mokinys, grįžęs iš gydymo įstaigos, bet ten negavęs mokomųjų dalykų įvertinimų, ruošiasi savarankiškai arba konsultuojasi su mokytoju ir iki pusmečio pabaigos, suderinęs su mokytoju, atsiskaito už praleistą kursą pagal pateiktas VGK rekomandacijas.
7. Gimnazijos VGK, atvykus mokiniui, baigusiam šalies ar užsienio valstybės, tarptautinės organizacijos pradinio, pagrindinio, vidurinio ugdymo programos dalį ar pradinio, pagrindinio ugdymo programą numato preliminarią mokinio adaptacinio laikotarpio trukmę, gimnazijos teikiamos pagalbos formas ir būdus, gimnazijos, mokinio ir mokinio tėvų (globėjų, rūpintojų) įsipareigojimus. Adaptaciniu laikotarpiu stebima mokinių individuali pažanga, pasiekimai. Kiekvieno mokinio adaptacijos trukmės laikas individualus, gimnazija konstatuoja adaptacijos laiko pabaigą, atsižvelgdama į tai, kaip mokiniui sekasi adaptuotis. Adaptacijos laikotarpiu mokytojų teikimu ir VGK pritarimu taikomas vertinimas pagal kiekvieno mokinio individualius gebėjimus.
8. Mokiniui, kuris bendrojo ugdymo programos dalį laikinai mokėsi kitos šalies ugdymo įstaigoje, mokymosi laikotarpio rezultatų pripažinimą, įskaitymą Lietuvoje numato ir vykdo gimnazijos VGK. Jei mokinys kitos šalies ugdymo įstaigoje kai kurių dalykų nesimokė, sudaromos sąlygos mokytis ir atsiskaityti. Jei mokinys yra baigęs tarptautinės bendrojo ugdymo programos dalį ar visą programą ir gimnazija nustato, kad jo vienos užsienio kalbos pasiekimai yra aukštesni, nei numatyta Pagrindinio ugdymo bendrosiose programose, mokinio ir jo tėvų (globėjų, rūpintojų) pageidavimu VGK įskaito mokinio pasiekimus ir konvertuoja pagal dešimtbalę vertinimo sistemą. VGK sudaro mokiniui individualų užsienio kalbos mokymosi planą ir galimybę vietoje užsienio kalbos pamokų lankyti papildomas lietuvių kalbos ir literatūros ar kitos kalbos pamokas kitose klasėse.
9. Mokiniui, atvykusiam iš ugdymo įstaigos, kurioje jo mokymosi pasiekimai buvo apibendrinami baigiantis trimestrui, pusmečių ir metiniai įvertinimai fiksuojami gavus tos ugdymo įstaigos pažymą apie mokymosi pasiekimus, kurioje nurodomi mokinio gauti pažymiai.
10. Mokinio, atvykusio iš kitos ugdymo įstaigos, per tą pusmetį gautus įvertinimus klasės vadovas perkelia į dienyną, vadovaudamasis įstaigos pateiktais dokumentais.
11. Mokiniams, besimokantiems pagal pritaikytas arba individualizuotas bendrojo ugdymo programas, vadovaudamasis rajono Švietimo pagalbos tarnybos įvertinimo rekomendacijomis, mokytojas parenka tinkamus mokymo(si) metodus. Ugdymo rezultatai vertinami pagal atitinkamos programos reikalavimus ir VGK rekomendacijas. Kiekvienų mokslo metų pradžioje mokytojų teikimu VGK peržiūrimi vertinimo kriterijai ir priimami sprendimai dėl mokinio tolimesnio vertinimo. Su VGK sprendimu pasirašytinai supažindinami mokinio tėvai (globėjai, rūpintojai).
12. Nacionaliniai mokinių pasiekimų patikrinimai (diagnostinis vertinimas) vykdomi numatyta tvarka. Individuali mokinio NMPP rezultatų ataskaita pateikiama mokiniui ir jo tėvams.

V SKYRIUS  
KONTROLINIŲ IR KITŲ ATSISKAITOMŲJŲ DARBŲ ORGANIZAVIMO IR VERTINIMO TVARKA

1. Kontrolinis darbas skiriamas baigus didesnės apimties temą ar skyrių:
   1. kontrolinis darbas gali trukti nuo 30 min. 30–45 min. 5–8 klasių mokiniams, 30–90 min. Ig–IVg klasių mokiniams;
   2. mokiniams per dieną gali būti skiriama tiek kontrolinių darbų, kiek nurodoma Bendrųjų ugdymo planų skirsnyje Mokymosi krūvio reguliavimas;
   3. apie kontrolinį darbą mokiniai informuojami prieš savaitę;
   4. prieš kontrolinį darbą skiriama laiko išeitai medžiagai pakartoti, įtvirtinti;
   5. kontrolinio darbo užduotys parenkamos taip, kad kiekvienas mokinys turėtų galimybę gauti patenkinamą įvertinimą;
   6. mokiniams turi būti aiškūs kontrolinio darbo vertinimo kriterijai;
   7. rekomenduojama prie užduoties ar klausimo nurodyti įvertinimą balais;
   8. jei mokinys sirgo arba, dėl pateisinamų priežasčių, nelankė gimnazijos iki numatyto atsiskaitymo (kontrolinio, savarankiško, projektinio ir pan. darbo), tai jį privalo atsiskaityti mokiniui ir mokytojui patogiu laiku, bet ne vėliau kaip iki pusmečio pabaigos. Mokinio pageidavimu mokytojas teikia jam konsultacijas;
   9. mokiniai už kontrolinį arba kitą atsiskaitomąjį darbą po ilgo sirgimo atsiskaito pagal VGK rekomendacijas;
   10. mokiniai, praleidę kontrolinį darbą dėl dalyvavimo olimpiadose, sporto varžybose ir kituose svarbiuose renginiuose, atsiskaito iki pusmečio pabaigos;
   11. atsiskaitymo pažymys įrašomas su informacija;
   12. neatsiskaičiusiam mokiniui įrašomas „1“ (vienetas), jei vertinama 10 balų, „nsk“, jeigu vertinama įskaita;
   13. kontrolinių darbų atlikimo laiką mokytojai fiksuoja el. dienyne, atsiskaitomųjų darbų tvarkaraštyje;
   14. kontrolinius darbus mokytojas ištaiso ir grąžina mokiniams ne vėliau kaip per savaitę;
   15. mokytojai su mokiniais aptaria kontrolinio darbo rezultatus;
   16. kontrolinį darbą privaloma perrašyti, jeigu daugiau kaip 50% mokinių už jį gavo nepatenkinamą įvertinimą;
   17. kontroliniai darbai neskiriami adaptaciniu laikotarpiu, pirmą pamoką po atostogų, pusmečio paskutinę pamoką.
2. Apklausa raštu – tai darbas raštu, trunkantis mažiau nei 30 min.:
   1. apklausa atliekama ne daugiau kaip iš vienos potemės medžiagos;
   2. darbų rezultatai aptariami ne vėliau kaip per savaitę;
   3. iš anksto apie apklausą mokiniai gali būti neinformuojami.
3. Apklausa žodžiu – greitas mokinio ar visos klasės mokinių žinių patikrinimas. Iš anksto apie apklausą mokinių informuoti neprivaloma.
4. Savarankiškas darbas gali trukti iki 30 min.:
   1. savarankiško darbo tikslas – sužinoti, kaip mokinys geba pritaikyti įgytas žinias individualiai atlikdamas praktines užduotis;
   2. mokiniai gali naudotis mokytojo nurodytomis mokymo priemonėmis;
   3. patikrinti ir įvertinti savarankiški darbai turi būti grąžinti ne vėliau kaip per savaitę;
   4. iš anksto apie savarankišką darbą mokiniai gali būti neinformuojami (nebent reikia pasiruošti priemones).
5. Laboratorinis (praktinis) darbas gali trukti iki 30 min.:
   1. apie laboratorinį (praktinį) darbą pranešama mokiniams ne vėliau kaip prieš vieną pamoką;
   2. darbo rezultatai paskelbiami per savaitę;
6. Projektiniai darbai vertinami pažymiu. Jei projektinis darbas kelių dalių, galutinis įvertinimas – kiekvienos projektinio darbo dalies vertinimų vidurkis.
7. Atsakinėjant žodžiu įvertinimas pateikiamas argumentuotai tos pačios pamokos metu.
8. Dalykų mokytojai laiku atiduoda įvertintus darbus ir surašo pažymius į elektroninį dienyną.
9. Mokiniai už visus pažymiu vertinamus darbus privalo atsiskaityti.

VI SKYRIUS  
ĮVERTINIMO FIKSAVIMAS

1. Mokinių įvertinimai fiksuojami elektroniniame dienyne.
2. Mokinių, besimokančių pagal pradinio, pagrindinio ir vidurinio ugdymo programą, mokymosi pasiekimai ugdymo laikotarpio pabaigoje apibendrinami ir vertinimo rezultatas fiksuojamas įrašu arba balu:
   1. patenkinamas įvertinimas – įrašai: „patenkinamas“, „pagrindinis“, „aukštesnysis“, „atleista“ („atl“), „įskaityta“ („įsk“), „padarė pažangą“ („pp“), 4–10 balų įvertinimas;
   2. nepatenkinamas įvertinimas – įrašai: „nepatenkinamas“, „neįskaityta“ („nsk“), „nepadarė pažangos“ („np“), 1–3 balų įvertinimas.
3. Pradinio ugdymo programos mokinių pasiekimai ir pažanga pažymiais nevertinami.
   1. Planuodamas pirmos klasės mokinių pasiekimus ir vertinimą, mokytojas susipažįsta su priešmokyklinio ugdymo pedagogo parengtais brandumo mokyklai aprašais.
   2. Mokinių pasiekimams ir pažanga fiksuojami ir vertinimo informacija pateikiama aprašomuoju būdu. Įrašai mokiniui el. dienyne fiksuojami:
      1. jei 1–2 savaitinės pamokos - ne mažiau kaip 3 įvertinimai per pusmetį;
      2. jei 4–5 savaitinės pamokos - ne mažiau kaip 5 įvertinimai per pusmetį;
      3. jei 7–8 savaitinės pamokos – ne mažiau kaip 8 įvertinimai per pusmetį.
   3. Pasibaigus pusmečiui mokiniai vertinami lygiais (a – aukštesnysis, pg – pagrindinis, pt – patenkinamas, npt - nepatenkinamas) pagal bendrųjų programų reikalavimus, išskyrus dorinį ugdymą, kuris vertinamas – įsk (įskaityta).
4. 5 klasės mokinių pasiekimai ir pažanga adaptacinio laikotarpio pirmą mėnesį pažymiais nevertinami.
5. Mokinių, kurie mokosi pagal pagrindinio (5 klasės mokinių po adaptacinio laikotarpio) ir vidurinio ugdymo programą, pasiekimai vertinami 10 balų sistema:

|  |  |  |  |
| --- | --- | --- | --- |
| Įvertinimų lygiai | Įvertinimas (pažymys) | Apibūdinimas | Teisingų atsakymų apimtis (procentais) |
| Aukštesnysis | 10 | Mokinio pasiekimai visiškai atitinka numatomus mokinių pasiekimus. Puikiai atsako į visus klausimus, teisingai atlieka sudėtingas nestandartines užduotis. | 100–95 |
| 9 | Mokinio pasiekimai atitinka numatomus mokinių pasiekimus. Gerai moka dalyką, lengvai atlieka sudėtingas tipines užduotis. | 94–85 |
| Pagrindinis | 8 | Mokinio pasiekimai atitinka numatomus mokinių pasiekimus. Teisingai atlieka vidutinio sudėtingumo ir sunkesnes užduotis. | 84–75 |
| 7 | Mokinio pasiekimai iš dalies atitinka numatomus mokinių pasiekimus.  Atsakymai teisingi, be klaidų, bet neišsamūs. Teisingai atlieka vidutinio sunkumo užduotis. | 74–65 |
| 6 | Mokinio pasiekimai iš dalies atitinka numatomus mokinių pasiekimus. Atsakymai be esminių klaidų. Teisingai atlieka lengvas užduotis, bet nesuvokia sudėtingesnių. | 64–55 |
| Patenkinamas | 5 | Mokinio pasiekimai iš dalies atitinka numatomus mokinių pasiekimus. Atsakymuose pasitaiko esminių klaidų. Suvokia tik svarbiausius dalyko klausimus, užduotis atlieka tik mokytojo padedamas. | 54–45 |
| 4 | Mokinio pasiekimai nepakankamai atitinka numatomus mokinių pasiekimus. Sunkiai suvokia dalyko esmę, daro daug klaidų, savarankiškai neatlieka lengvų užduočių. | 44–35 |
| Nepatenkinamas | 3 | Mokinio pasiekimai neatitinka numatomų mokinių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. | 34–25 |
| 2 | Mokinio pasiekimai neatitinka numatomų mokinių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. | 24–10 |
| 1 | Nedalyvavo kontroliniame darbe, neatsiskaitė už darbą. | 0–9 |

1. Dorinio ugdymo, žmogaus saugos, pasirenkamųjų dalykų modulių, specialiosios medicininės fizinio pajėgumo grupės mokinių kūno kultūros pasiekimai vertinami įskaita.
2. Mokinys tėvų prašymu gali būti atleidžiamas nuo kūno kultūros pamokų. Tuo laikotarpiu vietoje įvertinimų įrašoma „atl“.
3. Mokinys, praleidęs 50% ir daugiau pusmečio pamokų ir neatsiskaitęs už ugdymo plano privalomojo ar pasirenkamojo dalyko programos praleistas temas, vertinamas neįskaityta. Įrašoma „nsk“.
4. Vertinimai surašomi į elektroninį dienyną tą dieną, kai buvo gauti.
5. Kaupiamieji balai sumuojami ir konvertuojami į pažymį ir surašomi numatyto periodo pabaigoje.
6. Pusmečio dalyko įvertinimas fiksuojamas iš visų pusmečio pažymių, skaičiuojant aritmetinį vidurkį ir taikant apvalinimo taisyklę:
   1. dalykų metinis įvertinimas vedamas iš pusmečių pažymių aritmetinio vidurkio taikant apvalinimo taisyklę;
   2. fiksuojant pusmečio dalyko įvertinimą įrašais „įsk“ arba „nsk“, atsižvelgiama į tai, kokių įrašų per pusmetį yra daugiau;
   3. mokiniui, turinčiam dalyko nepatenkinamą antrojo pusmečio įvertinimą, negali būti išvedamas patenkinamas to dalyko metinis įvertinimas;
   4. pusmečio ir metiniai įvertinimai elektroniniame dienyne fiksuojami pažymiais arba rašoma „įsk.“, „nsk“, ,,pt“, ,,pg“, ,,a“, ,,npt“, atleistam žymima „atl“.

VII SKYRIUS  
VERTINIMO INFORMACIJOS ANALIZĖ

1. Ne rečiau kaip du kartus per metus mokinių pasiekimai aptariami mokytojų taryboje. Klasių vadovai formuoja ir gimnazijos administracijai pristato pažangumo ir lankomumo suvestines ir mokinių pasiekimų analizę pasibaigus pusmečiui, mokslo metams.
2. Individualūs mokinio pasiekimai ir pažanga yra aptariami su mokinio tėvais du kartus per metus (esant reikalui dalyvauja dalyko mokytojas, mokinys).
3. Mokinių pasiekimai stebimi ir aptariami VGK, klasės vadovų ir dalyko mokytojų, gimnazijos vadovų pasitarimuose.

VIII SKYRIUS  
KĖLIMO Į AUKŠTESNĘ KLASĘ TVARKA

1. Mokinys, turintis visų ugdymo plano dalykų patenkinamus metinius įvertinimus, keliamas į aukštesnę klasę.
2. Mokiniui, turinčiam kai kurių ugdymo plano dalykų nepatenkinamus metinius įvertinimus, neatliktą socialinę pilietinę veiklą, skiriami papildomi darbai:
   1. klasės vadovas po mokytojų tarybos posėdžio sprendimo per 3 darbo dienas pasirašytinai informuoja mokinio tėvus (globėjus, rūpintojus) dėl papildomo darbo skyrimo. Papildomai informaciją siunčia per el. dienyną;
   2. mokytojas, išvedęs nepatenkinamą metinį įvertinimą, parengia ir skiria mokiniui papildomo darbo užduotis;
   3. mokinys už papildomus darbus privalo atsiskaityti iki rugpjūčio 30 dienos;
   4. papildomo darbo įvertinimas laikomas metiniu įvertinimu.
3. Sprendimą dėl mokinio, po papildomų darbų turinčio kai kurių ugdymo plano dalykų nepatenkinamus metinius įvertinimus, neatliktą socialinę pilietinę veiklą, kėlimo į aukštesnę klasę ir (arba) palikimo kartoti ugdymo programą priima gimnazijos direktorius, atsižvelgęs į mokytojų tarybos nutarimą, gimnazijos VGK siūlymą ir mokinio tėvų (globėjų, rūpintojų) pageidavimą. Su įsakymu klasės vadovas supažindina mokinio tėvus (globėjus, rūpintojus).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**